**Notă informativă**

**la Proiectul Hotărîrii privind aprobarea Proiectului de lege cu privire la crearea şi menţinerea nivelului minim al stocurilor petroliere**

Prin Decizia din 18 octombrie 2012, Consiliului Ministerial al Comunităţii Energetice a decis cu privire la implementarea de către statele semnatare, pînă la 1 ianuarie 2023, a Directivei nr. 2009/119/CE a Parlamentului European şi a Consiliului din 14 septembrie 2009 privind obligaţia statelor membre de a menţine un nivel minim de rezerve de ţiţei şi/sau produse petroliere, publicată în Jurnalul Oficial al Uniunii Europene nr. L 211 din 9 octombrie 2009. Ca urmare, Republica Moldova, în calitate de membru cu drepturi depline în cadrul Tratatului Comunităţii Energetice este obligată să transpună în legislaţia naţională Directiva respectivă şi să asigure implementarea acesteia pînă la sfîrşitul anului 2022.

Actualmente, piaţa produselor petroliere este reglementată de Legea cu privire la energetică, nr. 1525 din 19 februarie 1998 şi de Legea privind piaţa produselor petroliere, nr. 461 din 30 iulie 2001, dar nici unul din actele legislative menţionate nu cuprinde norme care să reglementeze principiile şi mecanismele aferente creării şi menţinerii stocurilor petroliere.

Totodată, în conformitate cu Directiva nr. 2009/119/CE, cadrul legislativ care urmează să reglementeze stocurile petroliere trebuie să conţină norme care să stabilească tipurile de stocuri (stocuri de urgenţă, stocuri specifice), nivelul minim al stocurilor de urgenţă, care urmează să fie disponibilizate şi puse în circulaţie în situaţii excepţionale şi cazurile şi modalităţile în care urmează să fie monitorizate, inclusiv efectuate controale pentru verificarea modalităţilor de respectare a obligaţiilor aferente creării şi menţinerii stocurilor petroliere.

În acest context, dat fiind faptul că legislaţia în vigoare nu reglementează nici unul din aspectele menţionate mai sus, iar pentru transpunerea şi implementarea corespunzătoare a Directivei UE menţionate, este necesară nu numai menţionarea principiilor şi a obiectivelor comunitare, dar şi stabilirea mecanismelor aferente, considerăm oportună elaborarea unui Proiect de lege nouă.

Cu privire la subiecţii care urmează să asigure crearea şi menţinerea stocurilor de urgenţă, este de menţionat că Directiva nr. 2009/119/CE stabileşte că statele membre pot obliga participanţii la piaţa produselor petroliere să creeze şi să menţină stocurile de urgenţă menite să contribuie la asigurarea securităţii energetice a ţării, cu posibilitatea recuperării costurilor aferente prin preţurile de comercializare a produselor petroliere. Astfel, dat fiind faptul că statul nu dispune de surse bugetare necesare pentru dezvoltarea capacităţilor de stocare şi crearea nivelului necesar al stocurilor minime petroliere, iar importatorii de produse petroliere deja dispun sau închiriază o bună parte din capacităţile necesare pentru depozitarea produselor petroliere, dispun şi/sau au posibilitatea de a obţine resurse financiare necesare iniţial pentru achiziţionarea stocurilor de urgenţă, Ministerul Economiei a optat pentru această opţiune stabilită în Directivă.

În conformitate cu actul comunitar menţionat, stocurile de urgență trebuie create şi menţinute la nivelurile care să corespundă cel puţin cantităţii aferente importului net mediu zilnic pentru 90 zile sau a consumului intern mediu zilnic pentru 61 zile, în funcție de faptul care dintre cele două cantități este mai mare. Considerăm că această obligaţie, însă, urmează a fi implementată gradual, după cum urmează: a) pînă la 31 decembrie 2020 – la nivelul aferent importului net mediu zilnic pentru 30 zile sau la nivelul consumului intern mediu zilnic pentru 20 zile; b) pînă la 31 decembrie 2021 - la nivel aferent importului net mediu zilnic pentru 60 zile sau la nivelul consumului intern mediu zilnic pentru 40 zile; c) pînă la 31 decembrie 2022 - la nivel aferent importului net mediu zilnic pentru 90 zile sau la nivelul aferent consumului intern mediu zilnic pentru 61 zile.

Reieşind din obiectivul stabilit, Guvernul urmează să stabilească anual cantitatea stocurilor de urgenţă ce urmează a fi create şi menţinute, pe tip de produse petroliere şi pe fiecare importator de produse petroliere, în baza calculelor prezentate de Agenţia Naţională pentru Reglementare în Energetică, conform metodelor stabilite în lege.

Stocurile specifice nu sunt obligatorii şi pot fi create de stat pentru anumite tipuri de produse petroliere şi pentru anumite perioade limitate de timp. Aceste stocuri vor fi create, în caz de necesitate, în baza hotărîrii Guvernului, aprobate la propunerea organului central de specialitate al administraţiei publice în domeniul energeticii. Responsabilă pentru crearea şi menţinerea stocurilor specifice va fi Agenţia rezerve materiale.

Descrierea detailată a soluţiilor propuse referitor la modalitatea în care urmează să fie create şi menţinute stocurile petroliere, privind la monitorizarea, ţinerea evidenţei şi raportarea acestora, precum şi impactul creării şi menţinerii nivelului minim al stocurilor petroliere se regăsesc în Proiectul de legecu privire la crearea şi menţinerea nivelului minim al stocurilor petroliere şi Analiza preliminară a impactului de reglementare care se anexează la prezenta Notă informativă.

În acest context, Ministerul Economiei consideră necesară aprobarea Hotărîrii Guvernului privind aprobarea Proiectului de lege cu privire la crearea şi menţinerea nivelului minim al stocurilor petroliere, pentru a asigura realizarea de către Republica Moldova a obligaţiilor asumate pe plan internaţional, dar şi pentru crearea unui cadru legal transparent privind formarea stocurilor petroliere, în special a stocurilor de urgență menite să contribuie la asigurarea securității energetice a țării.

**Viceministru Valeriu TRIBOI**